L'article 145.1 del Decret legislatiu 2/2003, de 28 d'abril, pel qual s'aprova el Text refós de la Llei municipal i de règim local de Catalunya, disposa que els ens locals han d'enviar al Departament de Governació i Administracions Públiques, en la forma i el termini que es determinin per reglament, una còpia literal o, si escau, un extracte de les seves actes i acords.
El Decret 361/1986, de 4 de desembre, per a la regulació provisional del procediment d'actuació en diverses matèries de règim local, desplega als articles 11 al 14 el règim de tramesa de les actes i els acords dels òrgans de govern i administració dels ens locals; la sol·licitud d'ampliació d'informació; la impugnació davant la jurisdicció contenciosa administrativa de les actes i els acords dels ens locals que menyscabin les competències de la Generalitat, interfereixin en el seu exercici o excedeixin la seva competència, i el requeriment previ, així com el requeriment i/o impugnació quan l'Administració de la Generalitat consideri que un acte o acord d'algun ens local infringeix l'ordenament jurídic.
El Decret 56/2009, de 7 d'abril, per a l'impuls i desenvolupament dels mitjans electrònics a l'Administració de la Generalitat, en l'article 11.3 estableix que les comunicacions, les tramitacions i les trameses de documentació entre l'Administració de la Generalitat, entre altres, i els ens locals s'han d'efectuar preferentment a través de l'extranet de les administracions públiques catalanes (EACAT), gestionada pel Consorci Administració Oberta Electrònica de Catalunya.
A l'empara de l'article 13 del Decret 56/2009, mitjançant una ordre del conseller o consellera competent en la matèria, es pot imposar, per causes objectives justificades, a les persones jurídiques públiques, l'obligació d'utilitzar només mitjans electrònics per a la comunicació amb l'Administració de la Generalitat, sempre que per raó de la seva capacitat econòmica o tècnica, dedicació professional o altres motius acreditats tinguin garantits l'accés i la disponibilitat dels mitjans electrònics.
D'acord amb la normativa esmentada, cal establir amb caràcter obligatori les condicions del servei de tramesa electrònica per part dels ens locals de les seves actes i acords a través de la plataforma EACAT.
L'objecte d'aquesta Ordre és establir el procediment de tramesa de les actes i els acords dels òrgans de govern i administració dels ens locals a l'Administració de la Generalitat per facilitar el compliment del que preveu l'article 145 del Decret legislatiu 2/2003, de 28 d'abril, pel qual s'aprova el Text refós de la Llei municipal i de règim local de Catalunya, i la normativa que la desplega.
Els ens locals han de trametre als serveis territorials del Departament de Governació i Administracions Públiques, en el termini màxim de 15 dies des de l'adopció, una còpia literal o, si escau, un extracte, de les seves actes i acords, pels mitjans i d'acord amb el procediment que estableix l'article 3 d'aquesta Ordre.
Forma de tramesa de les actes i els acords
3.1 Els ens locals han de presentar les actes i els acords en el registre electrònic de l'Administració de la Generalitat, que és accessible a aquests efectes a través de l'EACAT [URL].
El registre electrònic de la Generalitat emet de manera automàtica el rebut de presentació corresponent, d'acord amb el que estableix l'article 36.4 del Decret 56/2009, de 7 d'abril, per a l'impuls i desenvolupament dels mitjans electrònics a l'Administració de la Generalitat.
3.2 L'autenticitat i integritat de les trameses es garanteix mitjançant l'ús de signatura electrònica reconeguda emesa per l'Agència Catalana de Certificació (CATCert).
3.3 Correspon al secretari o secretària de l'ens local efectuar la tramesa de les actes i els acords o del seu extracte i certificar que la documentació tramesa concorda amb els originals que són a l'ens.
Requeriments i altres sol·licituds d'informació del Departament de Governació i Administracions Públiques als ens locals
4.1 El Departament de Governació i Administracions Públiques ha d'efectuar per mitjans electrònics les peticions d'informació per tal de comprovar l'aplicació de la legislació de la Generalitat, i els requeriments a un ens local per tal que anul·li un acte o acord per considerar que infringeix l'ordenament jurídic, previstos als articles 11 i 13 del Decret 361/1986, de 4 de desembre, per a la regulació provisional del procediment d'actuació en diverses matèries de règim local.
4.2 Aquestes comunicacions s'han de presentar en els corresponents registres electrònics dels ens locals, que són accessibles a aquests efectes a través de l'EACAT.
4.3 L'autenticitat i integritat de les trameses s'han de garantir mitjançant l'ús de signatura electrònica reconeguda del secretari o secretària de l'ens local, emesa per l'Agència Catalana de Certificació (CATCert).
4.4 Els ens locals han de respondre a aquests requeriments i sol·licituds per mitjans electrònics en les condicions que fixen els apartats 1 i 2 de l'article 3.
Aquesta Ordre entra en vigor l'1 de març de 2010.
Barcelona, 10 de desembre de 2009